ועדת הפנים ואיכות הסביבה, כנסת 16, פרוטוקול מספר 439, 2005-06-07 00:00

גאלב מג'אדלה: שלום, אני פותח את ישיבת הוועדה.

גאלב מג'אדלה: עו"ד שיל"ת רוצה לפתוח את הדיון.

אהוד שיל"ת: בהצעת החוק הזו יש 3 נושאים, כאשר 2 עיקריים ואחד הוא נלווה.

אהוד שיל"ת: הנושא הראשון הוא, איך ראש מועצה מכהן מגיש את מועמדתו.

אהוד שיל"ת: עד היום נדרש על פי החוק, שהוא יביא חתימות תמיכה של תושבים בכל בחירות לראש מועצה אזורית.

אהוד שיל"ת: בבחירות לעיריות ולמועצות המקומיות, רק מועמדים חדשים ורשימות חדשות צריכות חתימות תמיכה.

אהוד שיל"ת: מי שמכהן לא צריך חתימות תמיכה.

אהוד שיל"ת: אנחנו מבקשים להשוות את המצב, כך שראש מועצה מכהן יוכל להגיש בקשה למועמדות נוספת כל עוד הוא מכהן ללא חתימות תמיכה, ואילו רק מועמדים חדשים יצטרכו חתימות תמיכה.

גאלב מג'אדלה: למה אתם רוצים את השינוי הזה?

אהוד שיל"ת: בעבר זה היה נכון גם לגבי הכנסת.

אהוד שיל"ת: הסיעה שהיא כבר קיימת בכנסת, היתה פטורה מחתימות תמיכה לקראת הבחירות.

אהוד שיל"ת: היום זה קיים בעיריות ובמועצות המקומיות.

אהוד שיל"ת: סיעה במועצה היוצאת וראש רשות שמכהן, לא היו צריכים חתימות תמיכה.

גאלב מג'אדלה: אני זוכר שכאשר אני רציתי להתמודד כחבר מועצה של רשימה ותיקה, לא הייתי צריך להביא חתימות.

גאלב מג'אדלה: בכל זאת אני שואל, למה אתה חושב שצריך לשנות את המצב הקיים.

אהוד שיל"ת: הרעיון של חתימות תמיכה נועד כדי להראות רצינות.

אהוד שיל"ת: כלומר, אם אתה כבר נבחרת ואתה מוכר, אתה לא צריך להוכיח שום דבר אם אתה רוצה עוד פעם להתמודד.

אהוד שיל"ת: אם אתה מועמד חדש, אתה צריך להראות שאתה רציני ושזו לא סתם שאתה רוצה לעשות תעמולה.

אהוד שיל"ת: יש כמה שיטות לעשות זאת, כשאחת מהן היא חתימות תמיכה.

אהוד שיל"ת: שיטה אחרת שנהוגה ברשויות המקומיות, היא ערבון.

אהוד שיל"ת: גם בהולנד מבקשים 6 חתימות תמיכה בבחירות לרשויות מקומיות.

אהוד שיל"ת: זה יותר סמלי.

אהוד שיל"ת: רוצים לראות שלפחות המשפחה הקרובה תומכת בך.

אהוד שיל"ת: אם זה הרעיון, מה ההבדל בין ראש רשות במועצה מקומית שיש בה 3,000 תושבים לראש מועצה אזורית שיש בה 6,000 תושבים.

גאלב מג'אדלה: אני רואה שאתה דוגל בשיטת השוויון.

גאלב מג'אדלה: למה אתה לא עושה את ההתאמות גם בתחומים אחרים.

גאלב מג'אדלה: למשל, מבקר פנים אין במועצות האזוריות.

אהוד שיל"ת: אני לא עוסק בזה.

דלית דרור: זו שאלה לאנשים אחרים במשרד הפנים.

דלית דרור: הוא עוסק בבחירות.

אהוד שיל"ת: אם מישהו יציע שבבחירות לעיריות ולמועצות המקומיות יישארו רק עם החתימות ויוותרו על הפיקדון, אני הייתי תומך בהצעה כזו.

בנימין כהן: למרות שזה לא חל על המועצות האזוריות, הרבה מועצות אזוריות מעסיקות מבקר פנים.

בנימין כהן: אנחנו הודענו באופן רשמי למשרד הפנים, כי אנחנו לא נתנגד לתיקון החוק, כך שתהיה חובה של מבקר גם במועצות האזוריות.

גאלב מג'אדלה: האם אני יכול לקחת את ההודעה שלך וליזום תיקון לחוק?

בנימין כהן: אנחנו רק ביקשנו שזה לא יהיה תפקיד במשרה מלאה במועצות קטנות.

גאלב מג'אדלה: אתה לא צריך לבקש זאת.

גאלב מג'אדלה: גם במועצות מקומיות שבהן יש מתחת ל-15,000 תושבים, התפקיד הזה הוא במסגרת של חצי משרה.

גאלב מג'אדלה: אם אתה אומר שאתם הודעתם למשרד הפנים שאתם לא תתנגדו לשינוי הזה, אני אעשה בכך שימוש.

גאלב מג'אדלה: ריפן אמר לי שלא יקום ולא יהיה.

בנימין כהן: זה לא במקום ההודעה שלנו.

בנימין כהן: אם שואלים אותנו, אנחנו אומרים שאנחנו לא מתנגדים.

קריאה: אם ריפמן אומר אחרת, צריך לקבל את העמדה שלו.

קריאה: הוא היו"ר.

גאלב מג'אדלה: אבל אני חושב שהמנכ"ל יותר רציני מהיו"ר.

אהוד שיל"ת: יש נושא נוסף.

אהוד שיל"ת: חוק המועצות האזוריות (מועד בחירות כלליות) עבר כבר לפני כמה שנים, ובו נקבע מועד אחד לבחירות בכל הרשויות האזוריות.

אהוד שיל"ת: מאז קום המדינה בכל מועצה מקומית נערכו בחירות בתום 4-5 שנות קדנציה, כאשר לא היה מועד אחיד לכולם.

אהוד שיל"ת: למעשה, כמעט כל חודש היו לנו בחירות במועצה אזורית כזו או אחרת.

אהוד שיל"ת: לפני 10 שנים עבר חוק שקבע מועד בחירות אחד לכולן.

אהוד שיל"ת: כדי שאפשר יהיה להגיע למועד הזה, נקבעה טבלה שבה נקבעו קדנציות ביניים לכל מועצה אזורית, כדי לכנס את כולן לתאריך אחד.

אהוד שיל"ת: התאריך האחיד אמור להיות בנובמבר 2007.

אהוד שיל"ת: כבר עברנו שניים-שלושה בחירות ביניים שנקבעו בטבלה, כאשר היום ישנן שתי קבוצות.

אהוד שיל"ת: אחרי הבחירות האחרונות במחצית המועצות האזוריות, התברר לנו במשרד הפנים שאנחנו לא יכולים לעמוד בזה.

אהוד שיל"ת: כלומר, אנחנו לא יכולים לערוך בחירות בהרבה מועצות ביום אחד.

אהוד שיל"ת: אם משווים בחירה של מועצה אזורית לבחירה של עירייה, אז המועצה האזורית מסובכת פי כמה.

גאלב מג'אדלה: למה?

אהוד שיל"ת: אנשים לא יודעים על כך, כי עד עכשיו הבחירות עברו בשלום.

אהוד שיל"ת: אם פעם אחת הן לא יעברו בשלום, כולם יידעו שיש בעיה.

אהוד שיל"ת: הבחירות מסובכות, כיוון שיש בחירות לראש מועצה, בחירות בתוך כל יישוב לנציג שלה במועצה, ובחירות לוועד המקומי.

אהוד שיל"ת: הבחירות לוועד המקומי מסובכות ביותר, כיוון שיש יישובים שיתופיים שזכאים גם הם לבחור ועד מקומי בנפרד.

אהוד שיל"ת: יש 3 אופציות, וזה מסובך ביותר.

אהוד שיל"ת: המלחמות שיש שם, זה לא משהו שכותבים עליו בעיתון.

אהוד שיל"ת: המלחמה היא בין שני אנשים או בין שתי חמולות, והיצרים שם הם לא פחות חריפים ממה שאנחנו מכירים.

גאלב מג'אדלה: אל תגזים.

גאלב מג'אדלה: אני מוקף בקיבוצים, במושבים ובכפרים ערביים השייכים למועצה אזורית מנשה.

אהוד שיל"ת: בכפרים הערביים השייכים למועצה אזורית, הבחירות עוברות בשקט.

אהוד שיל"ת: הבעיה מתחילה ביישובים השיתופיים, שבהם הלחץ והמתח הוא כל כך גדול, שגם המודעות הפורמליות מורדות אחרי 5 דקות.

אהוד שיל"ת: יש שם מלחמה, והכל מתנקז אלינו.

אהוד שיל"ת: כאשר ערכנו בינואר 2004 בחירות ב-25 מועצות אזוריות, היינו על סף התמוטטות.

אהוד שיל"ת: לכן, אנחנו מבקשים שיהיו שני מועדים של בחירות כלליות, כאשר לכל קבוצה תהיה קדנציה של 5 שנים.

אהוד שיל"ת: בהוראות המעבר שמדברות על קדנציות ביניים, אנחנו מציעים לקבוצה השנייה בחירות בינואר 2009.

אהוד שיל"ת: אם הבחירות בכל זאת ייערכו בשנת 2007, תהיה להם קדנציה קצרה מאוד של 3.5 שנים.

אהוד שיל"ת: זה שאנחנו דוחים את הבחירות בהן לינואר 2009, יגרום לכך שלכל אחת מהקבוצות תהיה קדנציה של 5 שנים בדיוק.

אהוד שיל"ת: כך יוצר הפרש של שנתיים בין הקבוצות.

אהוד שיל"ת: הנושא השלישי, הוא שבחוק התוכנית הכלכלית לשנת 2003, אחדו כל מיני רשויות, מועצות מקומיות לתוך מועצות אזוריות.

אהוד שיל"ת: ביטלו את המועצה המקומית עתלית, והיום היא ועד מקומי בתוך מועצה אזורית חוף הכרמל.

אהוד שיל"ת: ביטלו את מועצת כינרת וכיום היא ועד מקומי בתוך עמק הירדן.

אהוד שיל"ת: ביטלו את מועצת רמות השבים והיום היא ועד מקומי בתוך דרום השרון.

אהוד שיל"ת: שבי ציון גם הוא בוטל ועכשיו הוא שייך למטה אשר.

אהוד שיל"ת: כאשר ביטלו את כינרת ואת עתלית עשו בחירות לראש המועצה עמק הירדן וחוף הכרמל.

אהוד שיל"ת: בעמק הירדן זה היה לאחר ששנה קודם ראש העירייה נבחר, וכיוון שכינרת הצטרפה דרשו ממנו לערוך שוב בחירות כדי לתת לתושבי כינרת את הזכות לבחור.

אהוד שיל"ת: הסמכות לקבוע איפה יהיו בחירות ואיפה לא קבועה בהוראות ההן של איחוד הרשויות בתוכנית הכלכלית, ולא הכניסו אותה בצווים של המועצות האזורית.

אהוד שיל"ת: אם שר פנים ירצה לאחד רשויות או שתי מועצות אזוריות למועצה אחת, הוא יוכל להקדים או לדחות את הבחירות בהתאם להוראות.

דלית דרור: מתי מתיישרים לפי שני המועדים של שתי הקבוצות?

דלית דרור: מה קורה אם ראש מועצה נפטר וצריך לקיים בחירות?

אהוד שיל"ת: את מדברת על מצב של בחירות מיוחדות, בהן ייבחר מישהו עד סוף הקדנציה של המועצה.

אהוד שיל"ת: אם נוצרת מועצה אזורית חדשה, השר יצטרך לקבוע אם הבחירות יהיו עם הקבוצה הראשונה או עם הקבוצה השנייה.

בנימין כהן: הצעת החוק היא הצעת החוק של הממשלה.

בנימין כהן: הממשלה השתכנעה שצריך לעשות את התיקון הזה.

בנימין כהן: אני רוצה לחזק את הנימוק של מר שיל"ת.

בנימין כהן: אנחנו רוצים שראשי מועצות אזוריות יכהנו 5 שנים ולא 3 שנים וחצי.

בנימין כהן: הם השקיעו הרבה זמן ועבודה עד אשר הם נבחרו, ולכן מגיע להם לכהן 5 שנים כמו כל ראש רשות.

בנימין כהן: כאשר יש בחירות למועצה אזורית מטה יהודה, מקיימים במקביל בחירות ל-30 ישובים לפחות.

בנימין כהן: מדובר ב-31 מערכות בחירות.

בנימין כהן: היום בחירות לוועד המקומי הן מסובכות.

בנימין כהן: זה מצריך זמן ועבודה, ולכן אי אפשר לערוך את הבחירות של כולם במקביל.

בנימין כהן: החלוקה לשתי קבוצות, היא הצעה טובה.

אהוד שיל"ת: אני מקריא את הצעת החוק.

אהוד שיל"ת: מקריא את סעיף 1.

גאלב מג'אדלה: אנחנו מצביעים על סעיף 1.

גאלב מג'אדלה: הסעיף עבר ללא מתנגדים.

אהוד שיל"ת: אני מקריא את סעיף 2.

עידו בן נתן: המועד שקבעתם לגבי הבחירות בשנת 2009 יוצא ביום ג' הרביעי בחודש טבת.

אהוד שיל"ת: אנחנו התייחסנו למועד הראשון בלי קשר לכללים.

אהוד שיל"ת: חישבנו את התאריך כך שיהיו 5 שנים מלאות.

דלית דרור: למה במקום אחד כתבתם כסלו ובמקום השני טבת?

אהוד שיל"ת: אנחנו לא אוהבים לכתוב נובמבר.

אהוד שיל"ת: גם לכנסת וגם לרשויות המקומיות יש את אותה נוסחה בחוק, יום ג' הראשון או השלישי לפי שנה מעוברת של חודש חשוון.

אהוד שיל"ת: קודם כל דחינו את זה בחודש אחד, כי לא רצינו שזה ייפול על בחירות כלליות לרשויות.

דלית דרור: המועד הראשון יכול לצאת בחג חנוכה.

אהוד שיל"ת: בחוק המקורי יש לשר סמכות לדחות את הבחירות בכמה ימים אם זה יוצא בחג.

דלית דרור: יכול להיות גם חג למגזר הערבי.

אהוד שיל"ת: אנחנו בודקים את הדברים ואם המועד להגשת רשימות מועמדים יוצא בחג יהודי או בחג מוסלמי, אנחנו דוחים את הבחירות.

דלית דרור: גם אם זה יוצא בתקופת הרמדאן, שאז מדובר בחודש שלם?

אהוד שיל"ת: בינתיים זה עוד לא יצא לנו ברמדאן.

אהוד שיל"ת: אם זה יקרה, אנחנו נדחה את הבחירות בחודש.

אהוד שיל"ת: הגשת הרשימות נעשית בערב כאשר כולם חוגגים.

גאלב מג'אדלה: זה לא בנובמבר.

אהוד שיל"ת: כל שנה התאריך זז ב-11 יום.

גאלב מג'אדלה: בשנת 2007 זה לא יהיה ברמדאן.

דלית דרור: מה שחשוב הוא שלשר הפנים יש סמכות לדחות את התאריך במידה וזה יתנגש.

גאלב מג'אדלה: לפני שנתיים הבחירות נפלו בתקופה שעולים לרגל.

אהוד שיל"ת: אתה מדבר על הבחירות הכלליות לרשויות המקומיות בשנת 2003.

אהוד שיל"ת: הם נפלו ביום הראשון או השני של הרמדאן.

אהוד שיל"ת: לשר יש סמכות לדחות בחירות של מועצה ולא בחירות כלליות.

אהוד שיל"ת: לזה נדרש תיקון בחוק.

אהוד שיל"ת: פנו אלינו עם הדרישה הזו רק חודשיים לפני הבחירות כאשר כל המערכת היתה כבר בתנועה, ולכן שר הפנים התנגד לדחייתן של הבחירות.

אהוד שיל"ת: אם היו פונים בתחילת אותה שנה או שנה קודם, היה אפשר לדחות.

אהוד שיל"ת: בנוסף, הם דרשו ניסוח שהתייחס לא רק לרמדאן אלא גם לעלייה לרגל.

גאלב מג'אדלה: זה לא הכי מתאים לקיים בחירות ברמדאן, אבל זה אפשרי.

גאלב מג'אדלה: כאשר ישנה עלייה לרגל, זה בלתי אפשרי.

אהוד שיל"ת: הרבה שנים גם לא רצו לערוך בחירות לכנסת בקיץ, כי כל הבחורים נמצאים בחו"ל.

אהוד שיל"ת: זו לא סיבה.

גאלב מג'אדלה: לחו"ל אפשר לנסוע כל הזמן, אבל לעלייה לרגל יש תאריך קבוע.

אהוד שיל"ת: יש הצעת חוק כזו.

אהוד שיל"ת: אם היא תעבור, נקבל אותה.

דלית דרור: נדונה הצעת חוק פרטית כזו בוועדת שרים לענייני חקיקה.

גאלב מג'אדלה: אני אבדוק את זה.

אהוד שיל"ת: אני ממשיך לקרוא.

אהוד שיל"ת: מקריא את סעיף 2ב.

אהוד שיל"ת: לפי הסעיף הזה, יש מועצה מקומית שביטלו אותה, צירפו אותה לוועד מקומי.

אהוד שיל"ת: לפי הסעיף הזה השר רשאי לקבוע בחירות לוועד או בבחירות לנציג היישוב למועצה בטרם חלפו 3 שנים מהבחירות הקודמות.

אהוד שיל"ת: סעיף 5 בטל.

אהוד שיל"ת: אני מקריא את סעיף 6.

אהוד שיל"ת: מקריא את סעיף 6 ואת התוספת.

גאלב מג'אדלה: הבחירות של הקבוצה הראשונה ייערכו בשנת 2007, והבחירות של הקבוצה השנייה ייערכו בשנת 2009.

עידו בן נתן: אנחנו נצביע עכשיו על סעיף 2.

גאלב מג'אדלה: אהוד, האם אתה בטוח שאנחנו עושים פה משהו טוב?

אהוד שיל"ת: אני בטוח שאנחנו עושים משהו טוב.

אהוד שיל"ת: קשה להסביר בישיבה קצרה כזו את הבעיה של בחירות בוועדים המקומיים.

אהוד שיל"ת: זה יותר גרוע מהבחירות לכנסת.

אהוד שיל"ת: אנחנו מתבשרים אחת לשבוע כי ראש מועצה או ראש עירייה כזה או אחר התפטר ויש בחירות מיוחדות.

אהוד שיל"ת: אני מדבר על עפולה, רעננה, חדרה, קריית טבעון, נהרייה ועוד היד נטויה.

אהוד שיל"ת: לפני שנתיים נערכו בחירות כלליות ולאותם אנשים היה כבר בראש רעיון לעזוב ולקבל ג'וב.

אהוד שיל"ת: אני חושב שהאנשים האלה צריכים להחזיר את הכסף של המימון שניתן להם עבור הבחירות.

אהוד שיל"ת: עכשיו אנחנו עורכים בחירות חדשות ביישובים האלה, ומשלמים מחדש מימון בחירות.

אהוד שיל"ת: אם ראש רשות חלה ולא מסוגל לתפקד, זה משהו אחר.

אהוד שיל"ת: אם מדובר במקרה בו הציעו לו ג'וב אחר, זה לא בסדר.

גאלב מג'אדלה: יש משהו יותר יקר שהוא צריך להחזיר, וזה את אימון הציבור.

אהוד שיל"ת: לפחות יחזיר את הכסף.

גאלב מג'אדלה: אני מבין, שאתה מציע ליו"ר ועדת הפנים לקדם הצעה כזו.

אהוד שיל"ת: אני תושב רעננה, ואני הצבעתי לביילסקי.

אהוד שיל"ת: לפני הבחירות כבר היו שמועות שהוא יעזוב לסוכנות, והוא יצא בכרזה כי הוא מבטיח שהוא יכהן 5 שנים.

אהוד שיל"ת: זה לא בסדר.

אהוד שיל"ת: אם אני הייתי יודע שהוא מתכנן לעזוב בעוד שנה וחצי, אני לא יודע אם הייתי בוחר בו.

גאלב מג'אדלה: אני מבין את הכעס שלך.

גאלב מג'אדלה: אנחנו צריכים לדבר על מצב שיגביל עזיבה עד שנה לפני הבחירות הקרובות.

גאלב מג'אדלה: אני אנסה לקדם חקיקה כזו.

גאלב מג'אדלה: אני רואה בכך תפקיד ציבורי.

גאלב מג'אדלה: אני מאוד כעסתי בעבר על אלמוגי שלאחר שחיפה נתנה בו אימון, הוא הלך להיות יו"ר הסוכנות.

גאלב מג'אדלה: אני שילמתי מכיסי עבור דלק והובלתי בוחרים, כי רציתי שהוא ייבחר.

גאלב מג'אדלה: אנחנו מאשרים בהצבעה ללא מתנגדים ונמנעים את סעיף 2.

גאלב מג'אדלה: אנחנו מאשרים את הצעת החוק כולה.

גאלב מג'אדלה: תודה רבה, הישיבה נעולה.